謝宋宰惠玉友麴方
作者：陳造
朝代：宋

paragraphs: 夫子如周郎，即之疑飲醇。
相從不踰歲，遽欲瀟湘秦。
此生憂患餘，佽助嗟無幾。
安得如公者，莫逆與終始。
麴生到我室，奠贄心已傾。
醖藉非俗輩，面作玉雪明。
挹彼醇厚資，春意生戶牖。
非公介其間，未易交此友。
此友仙者流，勿藥氣自和。
著我無何鄉，顧能蠲積痾。
月團信佳人，業工敗人意。
使我百慮攻，愁城不餘地。
雖無叔夜書，泛交方自訟。
平生一鮑子，世莫知管仲。
悠然甘不懷，交道自久長。
因渠念公他，端人更難忘。